MESTSKÉ ZASTUPITEĽSTVO V ŽILINE
na základe § 6  a § 11, odst. 3, písmeno b) zákona č. 369/1990 Zb. o obecnom zriadení a vyhlášky č. 99/1989 Zb. o pravidlách cestnej premávky vydáva toto všeobecne záväzné 

N A R I A D E N I E 
mesta Žiliny o odťahovaní vozidiel 

č. 7/92

§ 1

PREKÁŽKY CESTNEJ PREMÁVKY

1.	Prekážkou cestnej premávky je motorové a nemotorové vozidlo, ktoré by mohlo ohroziť bezpečnosť alebo plynulosť cestnej premávky. Prekážkou cestnej premávky je podľa tohto nariadenia aj opustené alebo odstavené vozidlo na mieste, kde je státie, zastavenie, alebo vjazd zakázaný, taktiež i vozidlo ponechané na vyhradenom parkovisku (pre telesne postihnutých, vyhradenom platenom parkovisku a pod.) bez príslušného parkovacieho preukazu.
2.	Prekážkou cestnej premávky sú aj opustené vraky motorových vozidiel, ako i dlhodobo, prípadne trvale nepojazdné vozidlá odstavené na komunikáciách, parkoviskách, prípadne iných verejných priestranstvách. 
3.	To, či vozidlo tvorí prekážku cestnej premávky, posudzuje príslušník Policajného zboru SR alebo Mestskej polície v rozsahu svojej kompetencie i s prihliadnutím na ustanovenie § 23 a § 25 vyhl. č. 99/1989 Zb. a všeobecne záväzných nariadení mesta Žiliny (najmä Nariadenia o parkovaní a státí na MK a ostatných verejných priestranstvách mesta Žiliny a Nariadenia mesta Žiliny o udržiavaní všeobecnej čistoty, ochrany zelene a likvidácie odpadu, článku 4).

§ 2

ODTIAHNUTIE VOZIDLA

1.	Vozidlo, ktoré tvorí prekážku cestnej premávky, alebo je odstavené na chodníku, verejnej zeleni, bude odtiahnuté na náklady jeho majiteľa (užívateľa) organizáciou poverenou odťahovaním vozidiel – Žilinskými komunikáciami.
2.	Odtiahnuté vozidlo sa umiestni vo vyhradenom stráženom priestore Žilinských komunikácií na ul. Vysokoškolákov, ktoré je stanovišťom odťahovej služby. 
3.	Vozidlo sa vydá vodičovi (majiteľovi), alebo inej oprávnenej osobe za podmienky, že preukáže svoju totožnosť, predloží predpísané doklady pre vedenie a prevádzku motorového vozidla, preukáže sa potvrdením zaplatenia pokuty za vykonaný priestupok, zaplatí stanovený poplatok za odtiahnutie a potvrdí úkony odťahovej služby. 

§ 3

1.	Ak sa vodič dostaví na miesto, z ktorého je vozidlo odťahované, v čase: 
a)	keď práce spojené s odťahovaním vozidla neboli započaté, vydá sa vozidlo vodičovi a tento je povinný spravovať sa pokynmi príslušníka Policajného zboru SR alebo Mestskej polície,
b)	keď vozidlo už bolo naložené na odťahovacie zariadenie, alebo sa práce započali, dopraví sa na najbližšie parkovisko – miesto, kde nemôže prekážať cestnej premávke a tam sa vydá vodičovi.
2.	V prípade uvedenom v §  4 ods. 1a) zaplatí vodič (majiteľ) vozidla poplatok v zmysle ustanovenia § 5, ods. 1b) tohto nariadenia. 
3.	Pri neúplnom odťahu vozidla uvedenom v § 4 ods.. 1b) tohto nariadenia, vozidlo sa vydá jeho majiteľovi (užívateľovi) len za podmienky, že potvrdí úkony odťahovej služby a zaplatí poplatok v zmysle ustanovenia § 5 ods. 1 písm. b) – c).

§ 4

POPLATOK ZA ODTIAHNUTIE VOZIDLA A JEHO STRÁŽENIE

1.	Za úkony spojené s prípravou na odtiahnutie vozidla, jeho odtiahnutím do vyhradeného priestoru je vodič (majiteľ, alebo iná oprávnená osoba) povinný uhradiť Žilinským komunikáciám poplatok v zmysle predpisu TR4, položka III a nadväzných predpisov takto: 
a)	Úplný odťah  vozidla v zmysle ustanovenia § 3 ods. 2 nariadenia Sk 250,-
b)	Neúplný odťah vozidla v zmysle ustanovenia § 4 ods. 1b) nariadenia  Sk 140,-
c)	Neúplný  odťah  vozidla  do  vzdialenosti   1  km  Sk  4,10  účtovaný  naviac  za  skutočnú  jazdu odťahovej služby s naloženým vozidlom.
d)	Stráženie  vozidla  na  vyhradenom  priestore  v čase  06 – 22  hod.  za  poplatok  Sk 8,-/hod.. (i započatú), v čase 22 – 06 hod. za poplatok Sk 12,-/hod. (i započatú).

§ 5

ZODPOVEDNOSŤ ZA ŠKODU ZAVINENÚ PRI  ODŤAHOVANÍ VOZIDLA

Zodpovednosť za škodu spôsobenú na vozidle jeho odtiahnutím, alebo spôsobenú na vyhradenom priestore sa riadi ustanoveniami Občianskeho zákonníka a ďalších právnych predpisov upravujúcimi prepravné podmienky, zodpovednosť z nákladnej dopravy a odťahovej služby. 

§ 6

ZÁVEREČNÉ USTANOVENIE

Toto nariadenie nadobúda účinnosť dňom 29. 7. 1992 a týmto  dňom sa ruší platnosť nariadenia MsNV o odťahovaní vozidiel č. C-3143/1982.

Ing. Miroslav A D Á M E K, v. r.					Ing. Ján  S L O T A, v. r. 
prednosta Mestského úradu v Žiline 					primátor mesta Žilina